
Informatīvais ziņojums “Par Sabiedrības integrācijas fonda darbības uzlabojumu priekšlikumiem”
	Iebildums
Biedrība “Delve” ir iepazinusies ar informatīvo ziņojumu “Par Sabiedrības integrācijas fonda darbības uzlabojumu priekšlikumiem” un stingri iebilst pret Ministru kabineta sēdes protokollēmuma projekta 4. punktā paredzēto Sabiedrības integrācijas fonda administrēto programmu sadalīšanu starp dažādiem resoriem.

Piedāvātais risinājums pēc būtības virza SIF uz faktisku likvidāciju un ir pretrunā ar neatkarīga audita un starpinstitūciju darba grupas secinājumiem, kas par optimālāko risinājumu atzina SIF saglabāšanu un nostiprināšanu kā pārresorisku, centralizētu finansējuma administrēšanas mehānismu. Programmu sadalīšana palielinātu administratīvās izmaksas un slogu, radītu atšķirīgas finansējuma piešķiršanas un uzraudzības prasības, vājinātu kopējo pārskatāmību un apdraudētu SIF uzkrātās kompetences saglabāšanu. Tas īpaši negatīvi ietekmētu mazas, jaunas un reģionālas NVO.

Neatkarīgais audits nav identificējis būtiskus trūkumus SIF finansējuma administrēšanā. Auditā konstatētās problēmas ir novēršamas, pilnveidojot SIF pārvaldību, precizējot tā mandātu un nodalot finansējuma administrēšanu no tiešas projektu īstenošanas.

SIF ir būtisks atbalsts biedrības “Delve” darbības pilnveidei un atbalstam tās mērķa grupām. Biedrības “Delve” pieredze apliecina, ka SIF NVO fonds ir bijis būtisks ne tikai atsevišķu projektu īstenošanai, bet arī organizācijas ilgtermiņa attīstībai. Trīs iepriekš īstenotie NVO fonda mikroprojekti ir ļāvuši Delvei no atsevišķām jauniešu iesaistes aktivitātēm attīstīt stabilu un atkārtojamu “Jauniešu iespēju vēstnešu programmu” un vairāk nekā 100 aktīvo jauniešu vēstnešu kopienu. Ar SIF atbalstu esam pilnveidojuši jauniešu apmācību un mentoringa pieeju, stiprinājuši sadarbību ar jaunatnes un pilsoniskās sabiedrības organizācijām visā Latvijā, attīstījuši biedrības komunikāciju un sistemātiskāk sākuši apkopot un pārstāvēt jauniešu viedokļus.

Šī attīstība ir devusi arī konkrētus rezultātus. NVO fonda projektu ietvaros jauniešu vēstneši ir sasnieguši tūkstošiem skolēnu dažādos Latvijas reģionos, informējot viņus par brīvprātīgo darbu, jauniešu iespējām un pilsonisko līdzdalību. Vienlaikus daļa programmu dalībnieku pēc projekta turpinājuši iesaisti Delves un citu NVO darbībā, kļuvuši par pasākumu un projektu organizatoriem, kā arī izrādījuši gatavību uzņemties mentoru un citas atbildīgākas lomas. Projektu pieredze ir palīdzējusi Delvei attīstīt arī interešu pārstāvības kapacitāti – jauniešu viedokļi tiek sistemātiski apkopoti un izmantoti viedokļu vēstuļu sagatavošanā, savukārt biedrības pārstāvji iesaistās Latvijas Jaunatnes padomes, Rīgas domes Jaunatnes lietu konsultatīvās komisijas un Latvijas Pilsoniskās alianses Brīvprātīgā darba darba grupas darbā.

Delves pieredzē īpaši būtiska ir NVO fonda finansējuma pēctecība. Iespēja vairākus gadus secīgi attīstīt vienu darbības virzienu ir ļāvusi nevis katru projektu sākt no jauna, bet izmantot iepriekš iegūto pieredzi, pilnveidot programmas modeli, saglabāt jauniešu kopienu un pakāpeniski palielināt organizācijas ietekmi. Šāda stabilitāte ir īpaši nozīmīga nelielām NVO, kuru kapacitāte un iespējas veidot ilgtermiņa darbu lielā mērā ir atkarīgas no pieejama un prognozējama publiskā finansējuma.

Tādēļ biedrība “Delve” aicina pilnībā svītrot protokollēmuma projekta 4. punktu un precizēt 2. punktu, nosakot, ka SIF turpmākā attīstība balstāma scenārijā, kas saglabā un nostiprina SIF kā vienotu, neatkarīgu un pārresorisku publiskā finansējuma administrēšanas mehānismu, vienlaikus rodot risinājumus auditā konstatētajām nepilnībām.

